Title: Príloha č
Author: Filoména Vrábliková
Last saved by: .

Príloha č. 2
1.	Podiel žien na celkovej zamestnanosti
Ku koncu roka 1999 mala Slovenská republika 5 393,4 tis. obyvateľov. Podľa údajov Štatistického úradu Slovenskej republiky predstavovalo ekonomicky aktívne obyvateľstvo 2 573,0 tis. osôb, z nich muži tvorili 55,0 % (v absolútnom vyjadrení 1 414,4 tis. mužov) a ženy 45,0 % (v absolútnom vyjadrení 1 158,6 tis. žien).
Ekonomickú aktivitu obyvateľov Slovenskej republiky uvádza tabuľka č. 4
V hospodárstve Slovenskej republiky v tomto období bolo priemerne zamestnaných 2 029 100 osôb, čo predstavovalo oproti roku 1996 pokles o 0,4 % (približne 8 116 osôb). Najvyšší podiel na zamestnanosti mali priemyselné odvetvia (614 817 osôb).
Väčšia časť žien v roku 1997 až po súčasnosť pracuje v spracovateľskom priemysle, v službách, v školstve, v zdravotníctve, vo verejnej správe a v pôdohospodárstve. V oblasti samozamestnávania sú v prevahe muži (8,4 %), ženy predstavujú iba 3,8 %. Sezónne a príležitostné práce taktiež väčšinou vykonávajú muži 4,8 %, ženy 4,5 %. Ženy majú v podstatne nižšej miere ako muži viac ako jedno zamestnanie. Z hľadiska regionálnych porovnaní je najvyšší počet zamestnaných žien v Bratislavskom kraji (48,5 %).
2.	Štruktúra zamestnanosti
Zmeny prebiehajúce vo vývoji hospodárstva Slovenskej republiky sa premietali aj do vývoja zamestnanosti. V počiatočnej fáze ekonomickej reformy boli hlavnými príčinami poklesu zamestnanosti konverzia zbrojnej výroby, zdraženie vstupov z dovozu v surovinovo a materiálovo náročných výrobách a rozpad východných trhov.
Sektorová štruktúra zamestnanosti sa menila v prospech terciárneho sektora, ktorého podiel v roku 1996 vzrástol na 54,2 % a v súčasnosti zaznamenávame nárast o približne 10 %, zamestnanosť v sekundárnom sektore v roku 1999 poklesla o 0,5 %-álneho bodu a v primárnom sektore poklesla o 1,8 %-álneho bodu.
Pokles zamestnanosti po roku 1996 až po súčasnosť sa prejavil najmä v pôdohospodárstve, stavebníctve a v odvetviach priemyselnej výroby. K rastu zamestnanosti došlo v rovnakom porovnateľnom období vo viacerých odvetviach sektoru služieb a vo finančnom sektore.
V súčasnom období odvetvím s najvyššou zamestnanosťou v Slovenskej republike je priemysel, kde pracuje v organizáciách s 20 a viac zamestnancami 443 575 osôb. Podiel tohto odvetvia na celkovej zamestnanosti má neustále znižujúcu tendenciu. V roku 1996 predstavoval tento podiel 30 % a v roku 1999 29,6 %. V 1. polroku 2000 bolo v organizáciách priemyslu s 20 a viac zamestnancami celkovo zamestnaných 443 600 osôb. V porovnaní s rovnakým obdobím predchádzajúceho roka klesla zamestnanosť o 5,0 %, čo predstavuje pokles o 24 000 pracovných miest.
K poklesu medziročnej dynamiky zamestnanosti v priemysle Slovenskej republiky došlo vo viacerých odvetviach ekonomických činností. Najvyšší pokles zamestnanosti bol zaznamenaný v odvetví recyklovania druhotných surovín až o 56,1 %, vo výrobe zdravotníckych, presných a optických prístrojov a hodín o 27,2 %, vo výrobe nábytku o 16,2 %, vo vydávaní tlače o 11,9 %.
K najvyššiemu rastu zamestnanosti došlo vo výrobe elektrických strojov a prístrojov o 13,4 %, miernejší rast zamestnanosti bol zaznamenaný vo výrobe rádiových, televíznych a spojových zariadení a prístrojov o 8,5 %, v ťažbe a úprave ostatných nerastov o 5,4 %, vo výrobe kovov o 4,6 %, v úprave koží a výrobe brašnárskeho a sedlárskeho tovaru o 3,5 %, vo výrobe karosérií, prívesov a návesov o 1,3 %.
Malé a stredné podnikanie je nosným pilierom celého hospodárstva. V roku 1999 tvorilo na celkovej zamestnanosti a pridanej hodnote 60 %-ný podiel. V oblasti podnikania fyzických osôb rozlišujeme tri zásadné kategórie podnikateľov. Sú to živnostníci – fyzické osoby podnikajúce podľa živnostenského zákona; slobodné povolania – fyzické osoby podnikajúce podľa osobitných predpisov a samostatne hospodáriaci roľníci. Z celkového počtu podnikajúcich fyzických osôb tvoria najväčšiu skupinu práve živnostníci (približne 90 %). Táto skupina má aj najvyšší podiel na tvorbe nových pracovných miest.